Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Балканската истражувачка репортеска мрежа БИРН, поднесена преку полномошникот Васко Маглешов од Скопје, против Министерство за политички систем и односи меѓу заедниците, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на\_\_\_\_\_2022 година, го донесе следното

 **Р Е Ш Е Н И Е**

1. Жалбата изјавена од Балканската истражувачка репортеска мрежа БИРН, поднесена преку полномошникот Васко Маглешов од Скопје, против Министерство за политички систем и односи меѓу заедниците, заведена во Агенцијата под бр.08-108 на 13.04.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

Балканската истражувачка репортеска мрежа БИРН, како што е наведено во Жалбата на 16.03.2022 година преку електронска пошта поднела Барање за пристап до информации од јавен карактер бр.03-078/22 до Министерството за политички систем и односи меѓу заедниците, со кое побарала по е-маил да и се достави електронски запис од следната информација:

“1. Копии од фактури кои Министерството за политчки систем и односи меѓу заедниците ги исплатило за 1 и 2 месеци 2022 година под контото 425990“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-108 од 13.04.2022 година.

Агенцијата со електронски допис бр.08-108 од 14.04.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_\_\_\_\_2022 година, под бр.08-108.

 **Директор,**

 **Пламенка Бојчева**